Wene-terreur: Dodetal styg tot vyfTalle polisielede is na die aanvalle in die stad ontplooi. (Foto: Leonhard Foeger/Reuters) Honderde polisielede het Dinsdag die strate van Wene deurkruis op soek na die aanvallers wat reeds vyf mense se lewe in die middestad geëis het. Die voorval Maandagaand is as ŉ “Islamitiese terreurdaad” bestempel. Die minister van binnelandse sake, Karl Nehammer, het mense vroegoggend weer gevra om uit die strate te bly. Nehammer het gesê die polisie het een van die aanvallers doodgeskiet. Hy het ŉ plofstofgordel aangehad wat die owerhede later vasgestel het bevat nie werklike plofstof nie. Hy is as ŉ simpatiseerder van die Islamitiese Staat beskryf. Die polisie het Dinsdag bevestig drie burgerlikes – twee mans en ŉ vrou – is in die aanvalle dood. Minstens 15 ander mense is gewond, onder wie ook ŉ polisiebeampte. Die uitsaaier ORF het later gesê ŉ vierde burgerlike, ook ŉ vrou, is sedertdien dood. Volgens die polisie is versterkings van buurstate ingeroep en minstens ŉ duisend beamptes neem deel aan die soektog na die aanvallers. “Ons het gisteraand ŉ aanval deur minstens een Islamitiese terroris ondervind, ŉ situasie wat Oostenryk dekades lank nie deurleef het nie,” het Nehammer gesê. “Oostenryk is al langer as 75 jaar ŉ sterk demokrasie, ŉ volwasse demokrasie, ŉ land wie se identiteit gekenmerk word deur waardes en basiese regte, met vryheid van uitdrukking, die oppergesag van die reg, maar ŉ verdraagsaamheid in menslike medebestaan. “Gister se aanval was ŉ aanval op hierdie waardes,” het Nehammer gesê. Die aanvaller wat deur die polisie doodgeskiet is – asook die ander wat moontlik betrokke was – het ses plekke in sentraal-Wene aangeval. Hulle het by die stad se hoofsinagoge begin. Een van talle afgesperde strate in Wene. Inwoners is gevra om steeds uit die strate te bly. (Foto: Leonhard Foeger/Reuters) Ooggetuies het vertel hoe die mans met outomatiese wapens in skares mense in kroeë ingevuur het. Talle mense het die kans gebruik om uit te gaan omdat ŉ landwye aanklokreël weens Covid-19 voortaan weer in die land sal geld. Nehammer het gesê daar is beslag gelê op videomateriaal in die aanvaller se huis tydens ŉ deursoekingsoperasie. Die polisie stel ook ondersoek in na mense met wie hy moontlik in verbinding was. Die nuusagentskap APA het berig dat die polisie reeds verskeie huise deursoek en inhegtenisnemings gedoen het en het ŉ bron in die departement van binnelandse sake aangehaal. Dit kon egter nie bevestig word nie. Wene se polisiehoof wou nie meer besonderhede bekend maak oor die aanvaller se identiteit nie en het aangevoer dit kan die ondersoek in die wiele ry.